Po Sloveniji, 21.2.2017


Naslov: V Koprivnici se marsikaj dogaja
Napoved za voditelja:

Koprivnica je kožna bolezen, ki je vidna kot okrogel rožnat izpuščaj. Po Wikipediji nosi ime Koprivnica kar sedem krajev na Hrvaškem in v Srbiji, v Sloveniji poznamo dva potoka, ki sta pritoka reke Radomlje in Ložnice in samo en kraj, ki se imenuje Koprivnica. In ta leži na severu občine Krško, znotraj Kozjanskega parka. V to Koprivnico se je tokrat odpravila naša posavska dopisniška ekipa.
H1: V Sloveniji je samo en kraj z imenom Koprivnica
H2: Leži na obrobju Kozjanskega parka, na severu krške občine

H3: V kraju se lahko pohvalijo z zelo razgibanim družabnim dogajanjem

T- Iz Koprivnice GORAN ROVAN /

X- Snemalec in montažer Tomi Naglič /

Koprivničani so ponosni, da se kraj imenuje po koprivah, ki menda rastejo samo v zelo čistem okolju.
T- BLAŽ SOTOŠEK /
X- krajan Koprivnice /

»Ime je nastalo baje po legendi, da so našli v koprivah neki kipec. Na tem mestu je pa zrasla cerkev, ta kapela je pa pozneje, ko se je tu odvijala ena ljubezenska zgodba.«
Ta je popisana v knjigi Margarete Hess-Rak z naslovom Zadnji vitez plemeniti Heldenstamm. Podobnih zgodb bi lahko odkrili še precej, saj v kraju ne manjka dogajanj.

T- SONJA BRAČUN /

X- predsednica KS Koprivnica /

» Tudi skozi leto se dogaja mnogo. Imamo zidanice, kjer se lahko gostje ustavijo, veliko pešpoti, tudi kmečki turizem Vertovšek, kjer je zelo lepa lokacija. Skratka, marsikaj se da doživet.«
Med najbolj aktivnimi v kraju so zagotovo gasilci, ki pa imajo svoj dom v sosednjem naselju Veliki Kamen.
T- ROBERT KOSTEVC /
X- predsednik PGD Veliki Kamen /

»Sodelujemo najbolj s Turističnim društvom, z Aktivom kmečkih žena, pri raznih prireditvah, ki se dogajajo v kraju, tudi pri Koprivniški noči, ki je čedalje bolj poznana tudi širše, ne samo v domačem kraju.«
Gasilcem gre tudi zasluga, da je pred 13. leti v tamkajšnjem gasilskem domu odprla vrata prva mladinska točka pri nas.
T- SANDI LEKŠE /
X- pobudnik za ustanovitev Mladinske točke Veliki Kamen /

»Mladinska točka Veliki Kamen je prva mladinska točka v Sloveniji. Nastala je na pobudo gasilcev iz Velikega Kamna in Mladinskega centra Krško. In zagotavlja programe otrokom, ki so umaknjeni od urbanih središč, v nekem ruralnem okolju in zaradi tega nimajo tolk priložnosti.«
Velik pečat kraju daje tudi osnovna šola. Ta šteje že 150 let, v njej pa je več kot sto otrok. Lani so jo deloma obnovili, kljub temu pa zanjo vsako leto na dobrodelni prireditvi zbirajo denar, ki ga namenijo šolskemu skladu za nakup sodobnih učnih in drugih pripomočkov.

